钦定古今图书集成/理学汇编/文学典/第165卷 > 徐师曾文体明辩 > 《题新修李邺侯传后》宋·濂
## 钦定古今图书集成/理学汇编/文学典/第165卷 > 徐师曾文体明辩 > 《题新修李邺侯传后》宋·濂

余读欧阳子等所修《新唐书》，事多舛缪。如《纪》中载胶
东郡公降封县公，而《传》中乃称郡公。《传》中叙天下节度四人，而《纪》中则云七人，此犹可也。宰相载于《世系
表》，而于惟谦相中宗，郑綮相昭宗，武什万相武后，乃
皆弃而不录，此犹可也。观其述作，繁者失于支蔓，略
者过于简率，以致涣而无统，郁而弗彰，则其所系者
重矣。刘昭《旧史》，义例无法，固不足责，岂意《新史》亦复
尔耶？吴缜紏缪，盖不得不作也。有若李泌，在唐建谋
猷，轻爵禄，髣髴汉之留侯，新旧史皆略其事，且议其
好纵横大言，以鬼道媚人主，取宰相，何其悖耶？晋王
府长史朱君读而病焉，因据泌之子繁所录《家传》十
卷，参考群书，仿前贤删正陶潜、诸葛亮二传，芟繁摭
华，重为《泌传》一通，泌之事始大白于天下后世。呜呼！
微朱君泌不御冤于九泉之下乎？然而唐史之谬，不
止于此而已。缜之所未紏者尚多，朱君宜推类以尽
其馀哉！余总修《元史》及《皇明日历》，朱君皆与其事。余
见朱君有良史之才，故为题识传后，而属望之如此。
若余之耄，则无能为矣。朱君名右，字伯贤，天台人。